ኢትዮጵያ በፓሪሱ ጉባኤ ዓለም የማይበገር የአረንጓዴ ኢኮኖሚ ስልትን እንዲተገብር ግፊት እንደምታደርግ ገለፀች
የአገሪቱን የካርቦን ልቀት መጠን ለመቀነስ የተያዘውን ዕቅድ ለማሳካት የተጀመሩ የሕዝብ ንቅናቄና ሌሎች ተግባራት ተጠናክረው ሊቀጥሉ እንደሚገባ የአካባቢ ደንና የአየር ንብረት ለውጥ ሚኒስቴር አሳሰበ።በሁለተኛው የዕድገትና ትራንስፎርሜሽን ዕቅድ ዘመን ማጠናቀቂያ የአገሪቱን የካርቦን ልቀት መጠን ከ137 ሜትሪክ ቶን በታች ለማድረግ መታቀዱን አስታውቋል።ሚኒስትሩ ዶክተር ሽፈራው ተክለማርያም 21ኛውን ዓለም አቀፍ የአየር ንብረት ለውጥ ጉባኤ አስመልክቶ በሰጡት መግለጫ ላይ እንደተናገሩት ዕቅዱን ለማሳካት የሕዝብ ንቅናቄ፣ የተፈጥሮ ሃብት ልማትና ጥበቃ እንዲሁም የችግኝ ተከላ ስራዎች ተጠናክረው መቀጠል ይኖርባቸዋል።በክረምቱ ወቅት የተተከሉ ችግኞችን መንከባከብ፣ የቆሻሻ አያያዝና አወጋገድን ማሻሻልና አካባቢን ፅዱና ለኑሮ ተስማሚ ማድረግ የካርቦን ልቀት መጠኑን ለመቀነስ ከሚከናወኑ ተግባራት መካከል ጠቅሰዋል።እንደ ሚኒስትሩ ገለፃ አሁን የሚታየው የምጣኔ ሃብታዊ ሽግግር ባላበት ሁኔታ ከቀጠለ የሚለቀቀው የሙቀት አማቂ ጋዝ ልቀት ይጨምራል።ይህ እንዳይሆን በኢንዱስትሪ ዘርፍ የሚሰማሩ ባለሃብቶች ኃይል ቆጣቢ ቴክኖሎጂዎችን መጠቀምና ወደ ተግባር ከመግባታቸው በፊትም የአካባቢና የማህበረሰብ ተፅዕኖ ግምገማ ሥርዓት ማለፍ እንዳለባቸው አመልክተዋል።ኢትዮጵያ ወደ ፓሪሱ ጉባኤ የምታቀናው ለአየር ንብረት ለውጥ የማይበገር የአረንጓዴ ኢኮኖሚ ስልት በመተግበር የደረሰችበትን ደረጃ ለማሳየትና ሌሎች አገሮችም ተሞክሮዋን እንዲከተሉ ተፅዕኖ ለመፍጠር ነው ብለዋል ዶክተር ሽፈራው።ቀደም ሲል በተካሄዱ ጉባኤዎች የተገቡ የገንዘብ፣ የቴክኖሎጂና የአቅም ግንባታ ድጋፎች ተግባራዊ እንዲሆኑና ተጨማሪ አዳዲስ ድጋፎች እንዲደረጉ ለማስቻል እንደሆነም መግለፃቸውን ተመልክቷል።(ኢዜአ)